ארומה ת"א היא האחראית להרעלת הטונה
משרד הבריאות: מקור ההרעלות בסניף ארומה בת"א נובע ככל הנראה מאחסון לקוי של טונה באריזה במשקל 2 ק"ג בסניף. ארומה ת"א: "נערוך בדיקות מקיפות. הסניף לא ייפתח"
עדי דברת-מזריץ | The Marker | פורסם 17/10/19 09:11
משרד הבריאות פירסם הבוקר (חמישי) את תוצאות הבדיקה בפרשת הרעלת הטונה, שבה שני בני אדם אושפזו אחרי שאכלו טונה בסניף ארומה ברחוב במנחם בגין בתל אביב. המשרד מדווח כי תוצאות המעבדה הראשוניות הגיעו והן מעידות כי מקור ההרעלות בסניף ארומה בת"א נובע ככל הנראה מאחסון לקוי של טונה באריזה במשקל 2 ק"ג בסניף. המשרד מבצע בדיקות מעבדה נוספות אשר תוצאותיהן יפורסמו בימים הקרובים.
ככל הנראה ויליגר של נטו לא אחראית להרעלה - כך לפחות לפי תוצאות המעבדה הראשוניות - אלא מארז גדול שנשאר פתוח בסניף המדובר.
בארומה ת״א של גולן עינת התייחסו לתוצאות בדיקות המעבדה ואמרו: "כפי שהודענו - הסניף בו אותר הליקוי נסגר עד הודעה חדשה ומנות הטונה בכל רחבי הרשת מוחלפות. אנו עורכים במקביל בדיקה מקיפה באמצעות חברה חיצונית ואת תוצאותיה נפרסם בשקיפות לציבור. עד אז - הסניף לא ייפתח. בריאות הציבור היא הערך העליון ביותר של הרשת ואנו מבטיחים לעשות הכל על מנת שתקלה מסוג זה לא תחזור שוב".
ממשרד הבריאות נמסר: "אנו מבקשים להדגיש - על מסעדות, מטבחים מוסדיים ועסקי מזון אחרים אשר עושים שימוש בטונה לעשות זאת בהתאם לנהלים של המשרד ובהתאם להנחיות היצרן. חקירות אפידמיולוגיות נוספות מבוצעות בכל מקרה של הודעה על הרעלת מזון".
המשרד קיים אתמול שימוע לנציגי רשת ארומה בלשכת הבריאות בת״א, לאחר שהתבצעה הבקרה של מחוז ת״א של המשרד בסניף. במהלך הבקרה, נלקחו דגימות מדג הטונה שהיה בשימוש, ושאר התצרוכת הושמדה. כמו כן, נאסר שימוש בדג טונה ברשת ארומה ת"א עד לקבלת תוצאות מעבדה.
בשימוע התגלה כי אחת הבעיות שעשויה היתה להביא לתוצאות הקשות היא העובדה שברשת קונים מטונה ויליגר של נטו אריזות טונה גדולות במשקל של 2 קילו לאריזה. על האריזה כתוב כי מדובר במוצר "לשימוש מיידי", אולם בשל גודל האריזה לא ניתן להשתמש בכל תכולת השקית תוך זמן קצר.
תגיות: ארומה הרעלה טונה